Валентин Колумбын творчествыже поснак кудлымшо ийлаште пеледеш. Мурпаша вияҥме корныштыжо икмыняр ужашым ончыкташ лиеш. Икымшыже, мутат уке, школышто тунеммыж годым возымо да «Сборникем ямде!» манын кычкыралме пагытше. Тиде 1950–1954 ийласе мурсаскаже. Кокымшо, студент жапысе 1954 – 1959-ше ийла. Тиде жапыште поснак йöратымаш темылан ятыр почеламут-влак сералтыныт. Мутлан, «Первый йöратымаш», «Йöратымаш шуаралтме жапеш» да тулеч молат. Валентин Колумбын поэзийже литературышто поснак ойыртемалтше. Уло мурпаша корныжым тудо ийгот да шÿм-чон шижмаш шот дене самырыкак эртен, санденак иктаҥаш тукымжо да комсомол нерген йöратен, шÿм шолын возен. Валентин Колумб шкежак комсомол пашаш кушкын, комсомол деч илаш, келгын шонаш тунемын. Арамлан огыл марий комсомолын Олык Ипай лÿмеш премийжым эн ончыч Валентин Колумблан пуымо.